open-index/open-wikipedia-markdown huggingface dataset:
Locus perennis

**Locus perennis**  — фиксна точка, закладна точка геодезичной нивелачной сѣти в даколишной Австро-Мадярщинѣ.

## История
В року 1873 Австро-Мадярщина зачала будовати властну геодезичну сѣть, котра была базована на нуловом уровни Ядранского моря в  Фиуме (Триестѣ), а найвысшу точку мала на просмыку Niedere Tauern (1734 м н.м.) в Алпах.

## Закладны точкы
При будованю геодезичной сѣти было рѣшено поставити сѣм фиксных точок (Locus perennis). Тоты точкы были выбраны на основѣ геологичных суджѣнь в такых мѣстах, де не были чеканы ниякы геологичны змѣны. Закладны точкы были зафиксованы на непорушных скалных масивах а над нима поставлены охранны обелискы з трьох части. Интересным фактом е, же на територии днешньой Австрии (в границях по року 1918) не была жадна закладна точка. 

## Днешность
По розпадѣ Австро-Мадярщины закладны точкы ей геодезичной сѣти стратили вызнам и стали ся памятниками истории геодезии. В Чехии и Украинѣ нефаховцѣ зачали ширити выгадку, же тоты знакы указують точку центра Европы. Еднак звучать и трезвы голосы.

## Жерела и одказы
* 
* 
* 
* 

## Референции

Катеґорія:Геодезия
Абсолутна вышка

**Абсолутна вышка** ( *absolute altitude*) — оддаленость по вертикали даякой точкы поверху Землѣ од середнього уровня поверха Свѣтового океана. Мѣрять ся в метрах над морьом, куртанка  **м**&nbsp;**н.**&nbsp;**м**.

Абсолутна вышка точок, положеных над уровньом океана, ся поважуе за позитивну, а под уровньом океана — за негативну.

Понеже уровень моря не е стабилный, а в каждом морю иншакый, намѣсто реалного уровня Свѣтового океана поуживають понятя геоида и квазигеоида, котры суть конвенчны емпиричны моделы поверха Землѣ (не маючы аналитичного выразу). Про Восточну Европу базова нулова точка, одповѣдаюча тым моделам в сучасности принята нулова точка Кронштадтского водоуказовача в Балтицком морю.

## Жерела и одказы
* **Білецький В. С.**, ред.  //Мала гірнича енциклопедія. В 3 т. / за ред. В.С. Білецького. – Донецьк : Схід. видав. дім, — 2004. Том 1.   .
* 
* **Трёшников А.Ф.**, ред.  Географический энциклопедический словарь: Понятия и термины. /Гл. ред. А. Ф. Трёшников. — М.: Сов. энциклопедия, 1988.— 432 с. .

## Референции

Катеґорія:Геодезия
Катеґорія:Географична терминология
Квасы

**Квасы́**, до року 1946 *Тисаборкут*,  *Кваси* — село в Раховском районѣ Закарпатской области Украины, сѣдлиско Квасовской сельской рады, ку котрой належать тыж села Ситный и Тростянець.

## Полога
Село лежить на обох берегах Чорной Тисы о 14&nbsp;км повыш Рахова. Через село иде желѣзниця Рахово – Ивано-Франковск и автодорога Ужгород – Ивано-Франковск.

## История
;Назва:Перва документована упоминка о селѣ походить з року 1648, а назва села *Боркут*,   *Borkút* походить з тутешного мадярского диалекта и означать “квасну воду”, минералку. Тоту назву в подобѣ *буркут* позычили собѣ и мѣстны Румыны. Русинска назва *Квасы*, истого вызнаму, задокументована  уже од року 1725. 

;Купелѣ:Од середины XIX. стороча село достало знамости своима  лѣчивыма водами, боркутами, и ту зачало ся розвивати купельництво. Спочатку была то деревяна хыжа з четырма избами, в котрых стояли деревяны кади на лѣчивы купелѣ. В чехословацкой добѣ выставили нову векшу купелну будову, а коло ней готел на 20 изб зоз 50 постелями. При совѣтской добѣ од року 1958 фунговав пансионат «Горска Тиса».

;Вѣра:В року 1860 освячена нова грекокатолицка деревяна церква Роздва Пресвятой Богородицѣ, котра была росширена в року 1931. В року 1930 громада мала 1202 парохианы.

;Чехословацка доба:В року 1930 село мало 1500 обывательох, з котрых 1245 — Русины, 161 — Евреи, 39 — Чехы и Словаци, 15 — Мадяре, 2 — Нѣмцѣ, 37 — чужинцѣ без чехословацкого горожанства, 1 — неозначеный. В селѣ была державна пошта, желѣзнична штация, русинска школа (5 клас), чешска школа (1 класа), а на полонинѣ *Квасовскый Менчул* — державна молочарня на переробку молока. В приселках Ситный и Тростянець были окремы русинскы школы (по 1 класа).

## Днешность
Пансионат *Горска Тиса* в року 1977 по реконштрукции достав статус санатория. В року 2008 была далша модернизация, котра подняла комфортность, и днесь санаторий мать добру репутацию.

## Жерела и одказы
* **Sebestyén Zsolt**: Máramaros megye helységneveinek etimológiai szótára. Bessenyei könyvkiadó. Nyíregyháza, 2012.  
* **Достал, Ярослав**. Підкарпатська Русь (Закарпаття періоду Чехословацької республіки: 1919–1938). Ужгород, «Карпати», 2014.   с. 161
* **Тронько П.** и др. (ред.) Історія міст і сіл України. Том 7. Закарпатська область. К. 1969. 
* 

## Референции

Катеґорія:Населены пункты Украины
Катеґорія:Населены пункты Закарпатской области
V. стороча

## Вызнамны подѣи
* 477 — В Брітанії засноване *саксами* кралёвство **[[Суссекс]]**;
Горбкы

**Горбкы**,  *Rákospatak* — село в Виноградовском районѣ Закарпатской области Украины, подряджене Веряцкой сельской радѣ.

## Землепис
Село лежить о 1,5 км од Веряцѣ на юговосток в грункастом теренѣ.

## История
В року 1903 освячена мурована грекокатолицка церковь Святых Отцьох.

В року 1910 зоз 360 обыватели зафиксованы: 343 — Русины, 17 — Мадяре. Подля вѣровызнаня: 349 — грекокатоликы, 11 — израелиты. 

В року 1930 в селѣ жили 364 обывателе, з того были 347 — Русины, 12 — Евреи,1 — Мадяр, 4 — чужоземцѣ. Грекокатолицка громада мала 276 вѣрникох. В селѣ была русинска школа (2 класы). В року 1926 отворив ся женскый православный монастырь Благовѣщѣня Пресвятой Богородицѣ.

Украинска доба зачала ся 25. октобра 1944. В року1960 збуряный женскый православный монастырь.

## Промысел
В року 1962 в околици села збудовали *Затисянскый хемичный комбинат*, котрый продуковав глинопорошкы, сухы и олѣйовы фарбы, што мали добрый одбыт, ай експортовали ся, зокрема до Польщы. В резултатѣ роспада СССР и приватизации комбината инвесторами-конкурентами комбинат практично заставив продукцию. В околици тыж суть найдища бурого малокалорийного угля во глубцѣ 30–40&nbsp;м, а можуть ся выужити отвореным способом.

## Сельска рада
;Веряцька сільська рада  
:90336, Закарпатська обл., Виноградівський р-н, с.Веряця, вул.Миру,1  
:Тел. (03143)2-11-22
:Ел. пошта	verjaca.sr@ukr.net 

## Вызнамны родаци
* Петро Миговк (1899–1967) — писатель, учитель
* Петро Продан (1919) — писатель, учитель

## Жерела и одказы
* Достал, Ярослав. Підкарпатська Русь (Закарпаття періоду Чехословацької республіки: 1919–1938). Ужгород, «Карпати», 2014.  
* Тронько П. и др. (ред.) Історія міст і сіл України. Том 7. Закарпатська область. К. 1969. 
* A történelmi Magyarország atlasza és adattára 1914  <small>''Доступно онлайн''</small> 
* Облікова картка на сайті ВРУ 
* 

## Референции

Катеґорія:Населены пункты Украины
Катеґорія:Населены пункты Закарпатской области
Свобода (Хустскый район)

**Свобода́**,  *Свобо́да*;   *Szvoboda* — село в бывшом Межгорском районѣ (од року 2020 — Хустском) Закарпатской области Украины.

## Сельска рада
;Синевирсько-Полянська сільська рада  
:90046, Закарпатська обл., Міжгірський р-н,
: с.Синевирська Поляна, 147  
:Тел. (03146)2-76-73
Ку сельской радѣ належать еще три села. Тоты суть: Берегы, Загорб, Синевирска Поляна.
Оддалѣня сельской рады од села Свобода чинить 9&nbsp;км.

## История
Перва упоминка походить з року 1864 (Szloboda). Село взяло назву од потока, на берегах котрого было заложене (Слобода потокъ, Слободянска Рѣка, Слобода). В основѣ русинской назвы — *слобода*́ з вызнамом *‘колония’*, *‘осада’*. В чехословацкой добѣ перемѣнили назву на *Свобода* з вызнамом *‘вольность’*, а в украинской добѣ тоту перемѣну перебрали. 

В Чехословацкой добѣ Свобода не мала статус села,  административно была приселком Синевирской Поляны.

## Днешность
Село в сучасности (2004) мать 81 газдовство и 239 обывательох. Державны инштитуции: зачаточна школа и фелчарско-акушерска станиця. В роках 2000–2003 збудовали перву православну церкву Преображения Господнього. 

В року 2018 ку селу первый раз протягли асфалтку од Синевирской Поляны.  

## Интересны факты
В року 1999 в резултатѣ небывалого снѣгопада од  до  дорога ку селу была непроѣздна, хоть каждый день на росчищѣню робили 40 людей. Ани пѣшо не мож было перейти за два тыжднѣ. 

## Жерела и одказы
* **Sebestyén Zsolt**: Máramaros megye helységneveinek etimológiai szótára. Bessenyei könyvkiadó. Nyíregyháza, 2012.  
* **Достал, Ярослав**. Підкарпатська Русь (Закарпаття періоду Чехословацької республіки: 1919–1938). Ужгород, «Карпати», 2014.  
* **Тронько П.** и др. (ред.) Історія міст і сіл України. Том 7. Закарпатська область. К. 1969. 
* **Федака Сергій**. Населені пункти і райони Закарпаття. Історично-географічний довідник. "Ліра". Ужгород, 2014.  
* 
* 
* 
## Референции

Катеґорія:Населены пункты Украины
Катеґорія:Населены пункты Закарпатской области
Геоид

**Геоид**, од  *γῆ* *[[Земля (планета)|Земля]]* + *εἶδος* *подоба* — замкнена фигура Землѣ, котру бы створив поверх Свѣтового океана при середном уровни воды, абсенции приливох и одливох, габованя, морскых прудох и т.&nbsp;п., або иншыма словами, кебы  елиминовати вшыткы тоты факторы, котры вплывають на нестабилность уровня моря. 

;Геоид и базова точка геодезии: В державах, котры мають геодезичны сѣтѣ подля системы высокости Балтицкого моря, геоид проходить через нулову точку Кронштадтской водомѣрной латы. Понеже тыж проходить через нуловы точкы иншых систем высокости, котры ся одличують меджи собов, ясно, же геоид не може мати аналитичный выраз, но выступуе лем як емпиричный модел.

;Геоид и гравитация: Гравитация — еден з найважнѣйшых факторох, вплываючых на нестабилность уровня моря (примѣром суть приливы и одливы), зато геоид вызначать ся як еквипотенциална поверхность, в каждой точцѣ котрой сила гравитации Землѣ напрямена перпендикуларно и еднака. Надморскы вышкы объектох одраховують од геоида в напрямѣ перпендикулара.

;Геоид и сфероид: Геоид в морских частях поверха Землѣ лежить ниже идеалного сфероида, а в сухоземных — высше. Середний одступ меджи нима ±50&nbsp;м, а максималный ±100&nbsp;м. Кедь ся пожадуе высша точность, намѣсто геоида поуживають скоректованый модел квазигеоида. Геоид практично сплывать зоз середным уровньом моря з одхылков  ±1&nbsp;м.

## Жерела и одказы
* **Білецький В.С.** (ред) Мала гірнича енциклопедія. В 3 т. / за ред. В.С. Білецького. – Донецьк : Схід. видав. дім, — 2004. Том 1. 
* **Трёшников А.Ф.** (ред.)  Географический энциклопедический словарь: Понятия и термины. /Гл. ред. А. Ф. Трёшников. — М.: Сов. энциклопедия, 1988.— 432 с. 

## Референции

Катеґорія:Геодезия
Катеґорія:Географична терминология
Кронштадтскый водоуказовач

**Кронштадтскый водоуказовач**,   *Кронштадтский футшток*— уровневый знак, котрый указуе нуловый уровень Балтицкого моря, змонтованый на мостовой опорѣ Синього моста через Обводный канал в Кронштадтѣ. Тот знак е нуловов точков, од котрой ся мѣряють морскы глубкы, сухоземны высокости и вышкы орбит штучных сателитох Землѣ в державах Балтицкой системы высокостей. 

## История знака
;Назва:Русска назва *футшток* походить од  *Fußstock*  *нивелачна лата*, але в самом нѣмецком языку днесь поуживать ся иншый термин.
;Мѣряня уровня моря:Мѣряня уровня Балтицкого моря в России зачало ся  од рока 1703, а уже в року 1707 Петро I. зорганизовав в Кронштадтѣ шпециалну службу, котрой задача была систематично мѣряти уровень моря. В роках 1825–1839 российскый гидрограф Михаил Рейнеке на основѣ многорочных мѣрянь зистив середний уровень Балтицкого моря и в року 1840 быв тот уровень означеный знаком на мостовой нозѣ Синього моста через Обводный канал в Кронштадтѣ. Позднѣйшы мѣряня потвердили точность того знака и жадна корекция доднесь не была потребна.

## Днешность
В сучасности непрерывне мѣряня реализоване автоматичным пристроем, мариографом, котрый такой записуе намѣряны величины в часѣ. Мариограф находить ся в шпециалной будовѣ, котра стоить недалеко од спомянутого Синього моста, мать под собов глубокый колодязь, звязаный з морьом каналом, так ся гарантуе, же в морю и в колодязю уровень воды еднакый.

Ку нуловому уровню Кронштадтского водоуказовача мають привязаны свои системы высокостей державы бывшого СССР, СНД, а тыж Болгария, Естония, Латвия, Литва, Мадярщина, Польща, Словакия, Словения, Хорватия, Чехия.

## Жерела и одказы
* 
* **Трёшников А.Ф.**  Географический энциклопедический словарь: Понятия и термины. /Гл. ред. А. Ф. Трёшников. — М.: Сов. энциклопедия, 1988.— 432 с.
* 
* 

## Референции

Катеґорія:Геодезия
Катеґорія:Кронштадт
Орест Дубай ст.

**Орест Дубай ст.** (*&nbsp;15. август 1919, Великы Поляны – †&nbsp;2. октобер 2005, Братислава) — академичный малярь, еден з найвызнамнѣйшых русинскых графикох XX. стороча в Словакии.

## Биография
### Школы
Орест Дубай родив ся в днесь неекзистуючом селѣ Великы Поляны, што было в окресѣ Снина, а в року
1981 было евакуоване з причины выставбы водного дѣла Старина. Учив ся на Мукачовской русской гимназии, пак в роках 1939–1943 продовжовав зоз штудиями рисованя на Словацкой высокой школѣ техничной в Братиславѣ (Slovenská vysoká škola technická v Bratislave — SVŠT), на оддѣлѣню вытварного умѣня и рисованя.
### Карьера
В року 1948 выучовав вытварне умѣня на педагогичной факултѣ Универзиты Коменского в Братиславѣ, а в роках 1949–1984 на Высокой школѣ вытварных умѣнь (VŠVU) в Братиславѣ, котрой в роках 1968–1971 быв ай ректором. В року 1964 став ся честным членом Флорентийской Академии Умѣня (Accademia Fiorentina Delle art). В року 1977 быв вызнаменаный званьом Народный умѣлець, а тыж добыв Grand Prix на Биеннале словацкого графичного умѣня в Банской Быстрици. В року 1981 признана му награда *Ex aeguo* в конкурзѣ модерной словацкой графикы в  Банской Быстрици.

### Родина
Побрав ся з Аннов Вышнов (*1920–†2013), а мали двох сынох: Ореста Дубая, маляря, и Юрая Дубая, архитектора.

## Творба
Найвеце познатый своима графичныма дѣлами и книжныма илустрациями. Меджи знамыма суть *In memoriam Tokajík 19.XI.1944* (1949), илустрации в книжцѣ поезий Богдана-Игоря Антонича, мозаикы в шпиталю в Бардѣйовѣ, декоративне скло про *Chemko Strážske*, композиции на фасадѣ будовы пивовару во Великом Шаришу, таписерии на Братиславском замку. В роках 1988 аж 1989 подаровав велику колекцию зоз майже 800 своих робот Вигорлатскому музею в Гуменном, што тогды было еще Крайознавчым музейом, яко дар родному краю. Од року 1994 музейна галерия несе честну назву *Галерийна сѣнь Ореста Дубая*.

## Жерела и одказы
* 
* 
* 
* 

## Референции

Катеґорія:Вытварници
Катеґорія:Педаґоґы
XXII. стороча

**XXII століття** - проміжук часу з 1. януара 2101 по 31. децембра 2200 року за григоріанським календарем. XXI століття є другім століттям в третему тисячолітті за григоріанським календарем. Кінцевий рік цього століття, 2200 рік - не є переступным за григоріанським календарем.
Дубай (чеперушка)

**Дубай** може означати:
* Дубай — єден з еміратів в Споєных Арабскых Еміратах.
* Дубай — головне місто емірату Дубай.
* Орест Дубай (1919–2005) — академичный малярь, еден з найвызнамнѣйшых русинскых графикох XX. стороча в Словакии.
Ядранске море

**Ядранске море** або курто **Ядран** (тыж старша назва **Адриатичне море**,  *Mare Adriatico*,  *Jadransko morje*, хорв. *Jadransko more*, серб. *Јадранско море*,  *Deti Adriatik*,  *Adriatic sea*) — полузакрыте море, часть Середоземного моря, котра лежить меджи Апенинскым и Балканскым полуостровами.

## География
На берегах Ядранского моря лежать Италия,  краины бывшой Югославии и Албания. На югу ограничать ся Отрантскым проливом меджи Италиев и Албаниев, 75&nbsp;км широкым. Соленость моря 35‰ –38‰, менша соленость воды в мѣстах, де до моря вливають ся рѣкы, переважно в сѣверной части моря. Теплота воды в августѣ 24°C–26°C в фебруарѣ 7°C–13°C. Найвекшу глубину намѣряли около далматскых островох — 1324&nbsp;м, меджи купельныма мѣстами Сплит и Дубровник.

## Економика
Важным приносом е рыбарство (сардина и макрела). На шелфѣ — выдобываня ропы и газу. Найважнѣйшы приставы:
* Италии — Триест, Венеция;
* Словении — Копер; 
* Хорватии — Риека, Сплит, Дубровник;
* Боснии и Герцеговины — Неум;
* Чорной Горы — Котор;
* Албании — Дуррес, Вльора.

## Жерела и одказы
* Трёшников А.Ф. Географический энциклопедический словарь: Географические названия. /Гл. ред. А. Ф. Трёшников. — 2-е изд., доп. — М.: Сов. энциклопедия, 1989.— 592 с. 
* 

## Референции

Катеґорія:Середоземне море
Катеґорія:Моря
Квазигеоид

**Квазигеоид** — помочна поверхность, близка ку поверхности геоида, але точнѣйше представляюча реалну фигуру Землѣ: над отвореныма морями квазигеоид сплывать зоз геоидом, на сухоземных териториях одхылять ся на ровнинѣ о 2–3&nbsp;цм, во высокых горах о 2–3&nbsp;м.

;Ядро теории:Понятя квазигеоида и методы вырахованя аномалии высокости (одхылѣня од геоида) выпрацовав совѣтскый ученый Михаил Молоденскый. Геодезична высокость в том методѣ складать ся з нормалной высокости плус одхылѣня. Геоид — еквипотенциална поверхность, а квазигеоид додавать корекцию потенциала. В основѣ одхылѣня лежить векшый потенциал гравитацийного поля Землѣ в конкретной точцѣ, а его причинов суть густѣйшы масы земной коры. Одхылѣня дасть ся мѣряти методами гравиметрии.

## Жерела и одказы
* **Білецький В.С.** (ред) Мала гірнича енциклопедія. В 3 т. / за ред. В.С. Білецького. – Донецьк : Схід. видав. дім, — 2004. Том 1. 
* 

## Референции

Катеґорія:Геодезия
Катеґорія:Географична терминология
Сен-Жерменскый договор (1919, малый)

**Малый сен-жерменскый договор** — договор меджи державами побѣдницями в Первой свѣтовой войнѣ и Чехословакиев, подписаный едночасно зоз великым договором (), на уточнѣня статей 53 и 57 основного договора, котры накладовали повинности на Чехословакию. 

Текст договора опубликованый в зберцѣ законох Чехословацкой републикы яко закон ч.&nbsp;508/1921.

## Интересы сторон
;Чехословакия:Понеже основный договор дотыкав ся  територий Австрийского цѣсарства, там ся не говорило о словацкых и русинскых землях, што належали ку Мадярскому кральовству. Сама назва штату, указана в договорѣ яко *Czecho-Slovak State*, говорила, же Словаци суть ей частьов, але о Русинах лем мало упоминала *Статья 53*, котра говорила, же частьов Чехословакии буде «автономна територия Русинох на юг од Карпат». Мадярщина, захоплена комунистичнов револуциев, не была еще участницьов мирового процеса, зато требало лѣпше и повнѣйше окреслити вопрос Подкарпатской Руси. 
;Державы побѣдницѣ:Чехословакия здѣдила од Австрийского цѣсарства промыслово розвиты територии, а так видѣли можность часть терьху репараций покласти на ню. Дале, новостворена Чехословакия ставала ся многонародностна, зашто требало выразнѣйше выписати ей повинности сопротив народностным меншинам. Наконець, новы границѣ зликвидовали историчну сполочну польско-мадярску границю, што, з оглядом на припады чешско-польского и чешско-мадярского неприятельства з минулости, могло грозити  транспортныма и торговыма проблемами в регионѣ.

## Повинности Чехословакии подля договора
Чехословакия завязала ся
* вшиткым своим обывателям независимо од походжѣня, языка, горожанства, расы або вѣры застачити их охрану и слободы;
* Нѣмцям и Мадярам дати можность оптации;
* подписати окреслены меджинародны договоры поштовы, комуникачны, желѣзничны, здоровницкы, торговы и иншы;
Окремо в главѣ II. прияты завязаня перед Русинами:
* створити русинску автономну административну територию з найширшов автономиев, злучимов з цѣлостьов републикы;
* створити русинскый Сойм зоз законотворным правом односно языка, школы и вѣры и в иншых вопросах, котры му передасть чехословацкый закон;
* губернатора буде меновати президент републики, але зняти го може русинскый сойм;
* урядникох меновати подля можности змеджи Русинох;
* Русины будуть справедливо представлены в парламентѣ републикы;
* спорны вопросы можуть ся рѣшити через Лигу Народох и ей органы.

## См. тыж
* Сен-Жерменскый мирный договор

## Жерела и одказы
* 
* 

## Референции

Катеґорія:Історія Европы
Катеґорія:История Чехословакии
Катеґорія:Мировы договоры
Катеґорія:История Подкарпатской Руси
Сен-Жерменскый договор (вызнамы)

**Сен-Жерменскый договор** — понятя, котре може означовати два звязаны договоры, подписаны в Сен-Жермен-ан-Ле 10. септембра 1919:
* великый Сен-Жерменскый договор меджи державами побѣдницями и Австриев;
* малый Сен-Жерменскый договор меджи державами побѣдницями и Чехословакиев.
Патриция Крафчик

**Патриция Крафчик**, *&nbsp;, Кливленд, Огайо — универзитна професорка и културна активистка русинского оброджѣня в США.
## Походжѣня
Патриция Крафчик походить з родины карпаторусинскых и словацкых емигрантох (зоз русинскых сел Руська Воля и Чирч, ай словацкых Фричовець и Кошицкой Новой Всѣ) в тогдышной Австро-Мадярщинѣ з добы перед Первов свѣтовов войнов; днесь то Словакия.
## Штудии и педагогична робота
Штудовала русску филологию на Универзитѣ Индианы (1967–1971, бакаларь) и Колумбийской универзитѣ (1980, доктор в русской литературѣ и славянском фолклорѣ). Преподавала русску литературу  на Питтсбургской универзитѣ (1980–1985), Дикинсоновом коледжу в Карлайслу, Пенсилвания (1985–1989), и в Евергринском штатном коледжу в Олимпии, Вашингтон (1989–доднесь).
## Робота про русинску културу
Была закладательков и довгорочнов редакторков часописа Carpatho-Rusyn American (1978–1984, 1988–1997), сполуредакторков едиции *Класикы карпаторусинской наукы*, в котрой доднесь вышли уже 14 томы, а суть то цѣнны монографии вызнамных ученых, як примѣром Александер Бонкало, Атанасий Пекар, Алексей Петров. Организовала даколько конференций зоз карпаторусинской тематикы через вплывну фахову *Америцку асоциацию про розвой славистичных штудий* (AAASS, днесь ASEEES). Была едным з организаторох каждорочной лѣтньой школы *Studium Carpato-Ruthenorum*, котра од року 2010 стабилно фунгуе на Пряшовской универзитѣ, а перешло ньов за первы 10 рокы далеко понад 200 штудентох. За тым стоить велика участь Патриции Крафчик, котра все помогла каждому зо заинтересованых жадательох рѣшити вшиткы проблемы, котры мог мати. Окрем рекрутованя штудентох выучуе на той школѣ етнографию, а тыж участнить ся при выуцѣ русинского языка. Од основаня доднесь е активнов сполупрацовничков *Карпаторусинского выглядовного центра* (Carpatho-Rusyn Research Center).
 
## Жерела и одказы
* **Павло Роберт Маґочій**: Кравчик Патриція (Krafcik Patricia A.) //Енциклопедія історії та культури карпатських русинів. Укладачі Маґочій П.Р., Поп І. — Ужгород: Вид-во В.Падяка, 2010. — 856 c.+ХХХІІ с.  
* 

## Референции

Катеґорія:Педаґоґы
Катеґорія:Учены
Катеґорія:Русиньскы Америчане
Carpatho-Rusyn American

**Carpatho-Rusyn American** (Карпаторуськый Америчан ) — заниклый кварталник, выдаваный *Карпаторусинскым выгледовным центром* (Carpatho-Rusyn Research Center, Inc.), незысковов културнов организациов, што створена про ширѣня знаня о вшиткых сторонах карпаторусинской културы в Европѣ и Сѣверной Америцѣ.

На сторонах *Карпаторуського Америчана* появляли ся биографии вызнамных Русинох, фолклорны ай историчны выглядованя, информация о актуалных подѣях, звязаных з Русинами США, хронология русинской народной оброды по року 1989. Первым ай довгорочным редактором (в роках 1978–1984, 1988–1997) была Патриция Крафчик.

;Реквизиты редакции:
:*Carpatho-Rusyn American*
:*P.O. Box 192*
:*Fairfax, VA 22030-0192*

## Жерела и одказы
* **Павло Роберт Маґочій**: Карпато-Русин Американ (Carpatho-Rusyn American) //Енциклопедія історії та культури карпатських русинів. Укладачі Маґочій П.Р., Поп І. — Ужгород: Вид-во В.Падяка, 2010. — 856 c.+ХХХІІ с.  
* 

## Референции

Катеґорія:Часописы
Кошицка Нова Весь

**Кошицка Нова Весь**,  *Košická Nová Ves*,  *Kassaújfalu* — предмѣстя Кошиць, еден з 22 мѣстскых районох, котрый належить ку мѣстскому округу Кошицѣ&nbsp;III.

## Полога
Кошицка Нова Весь лежить во выходной части Кошиць

## История
Перва упоминка о селѣ *Cassa Uj Falu* походить з року 1297: в том року ту быв освяченый костел Св.&nbsp;Ладислава, а одтогды заховав свое имя доднесь.
;Историчны назвы локалиты
* 1297 - Cassa Uj Falu
* 1317 - Nova Villa
* 1773 - Kassa-Új-Falu, Kossiczka Nowa Wes
* 1808 - Kassa-Újfalu, Neudorf, Nowá Wes
* 1863 - Kassaújfalu
* 1920 - Košická Nová Ves
Кошицка Нова Весь была окремым селом до року 1968, коли зостала прилучена ку Кошицям.

## Днешность
Кошицка Нова Весь заховала свой характер сельской селитвы. Ту не екзистують промысловы зоны, а будинкы на 99% суть малы родинны домы, зоз 700 домох лем три суть панелакы. Такый характер района планують и надале, зоз ростом числа домох и обывательох аж до трикрат.

## Интересны факты
* В минулости село засобовало Кошицѣ земледѣлсков продукциев. З найвекшой части славу собѣ добыли шунков, пѣкницями (колбасками), майошами, а каммай шпециално выробленыма шкварками, зашто нововещане достали прозывку «шкваркарѣ».
* Мясарскы майстры были познаты не лем своим фаховым майстровством, але ай своев грамотностьов: в добѣ переважной неграмотности они знали читати, писати и раховати.

## Одказы
*  

## Референции


File:Košická Nová Ves.JPG
File:Košická Nová Ves sign,Slovakia.jpg
File:Košická Nová Ves church.jpg

Катеґорія:Населены пункты Словакии
Кливленд, Огайо

**Кли́вленд**,  *Cleveland* — город в США, в штатѣ Огайо, пристав на озерѣ Ири. Город основаный в року 1796. Културный и едукачный центер. 

## Економика
Кливленд —великый транспортный узел. Через озерный пристав и каналы звязаный зоз Свѣтовым океаном. Город мать метро. Мать меджинародне летиско. Великый торгово-финанчный центер. Еден зоз найвекшых в США металургичных центрох выробы и спрацованя желѣза и фаребных металох, машинарства. Автомобиловый и военный промысел. Выроба компонентох про ракеты и летадла, промысловых машин и пристройох про домашность, банскых, полиграфичных машин, контролного и мѣряючого заряджѣня. Хемичный, полиграфичный и потравиновый промысел.

## Интересны факты
* Агломерация *Векшый Кливленд* простерать ся берегом озера в довжцѣ 160&nbsp;км. 
* В резултатѣ економичной рецесии десяткы тысяч бѣлого обывательства одселили ся инде за роботов, и в року 2000 число Афроамеричанох (котры суть менше мобилны) перевысило 50% обывательства; в року 1966 ту были шалены расовы безпорядкы.

## Жерела и одказы
* Трёшников А.Ф. Географический энциклопедический словарь: Географические названия. /Гл. ред. А. Ф. Трёшников. — 2-е изд., доп. — М.: Сов. энциклопедия, 1989.— 592 с.  
* 

## Референции

Катеґорія:Населены пункты США
Универзита Индианы (Блумингтон)

**Универзита Индианы в Блумингтону**,  *Indiana University Bloomington* — матична инштитуция групы высшых школ в штатѣ Индиана в США, найвекша универзита штата зоз числом штудентох над 40&nbsp;000. Универзита в Блумингтону мать 200-рочну историю.

**Универзита Индианы**,  *Indiana University*, вцѣлови  складать ся зоз 9 кампусох, котры суть вшиткы на територии штата Индиана, а учить ся в них довъедна над 110&nbsp;000 штудентох. Матичный кампус находить ся в Блумингтону, а е найвекшый (над 49&nbsp;000, 2016).
## Коледжѣ и школы универзиты в Блумингтону
Кампус в Блумингтону мать 16 коледжи и школ, на котрых мож достати фахову выуку в понад 550 индивидуалных програмах и предметах.

Коледж умѣнь и наук чинить ядро универзиты, обсягуе понад 50 департаментох, котры загортають широкый спектр дисциплин, напримѣр: антропология, биология, биохемия, география, економия, математика, политична наука, социология, физика и др.

## Одказы
* 
* 

## Референции

Катеґорія:Высокы школы США
Питтсбургска универзита

**Питтсбургска универзита**  *University of Pittsburgh*  — дотована штатом приватна универзита в Питтсбургу, штат Пенсилвания, США, основана в року 1787. 

;Изглядованя:Окрем выучованя штудентох универзита веде изглядовательску роботу в медицинѣ ай иншых фахах. Ку ей заслугам належить вакцина од полиомиелита, одкрытя тайн DNA, пионерство в трансплантации органох, в розвою телевизии и авиации.

;Дотации:Универзита была зачаточно чисто приватна, але в року 1966 губернатор штата Виллиам Скрентон подписав закон, котрым удѣлив ей статус дотованой штатом универзиты. Дотация была в 1970-х роках 30%, але поступно упала пониже 10% буджета универзиты. Дотация служить на то, жебы штуденты зоз Пенсилвании мали знижку зоз школного.

## Кампусы
Окрем кампуса в Питтсбургу универзита мать еще четыри кампусы в штатѣ Пенсилвания: Джонставн, Гринсбург, Титусвил, Бредфорд.

## Коледжѣ и школы

## Интересны факты
* В року 1959 универзита была концьовым пунктом 11-денной навщѣвы совѣтского головы влады Никиты Хрущова.
* Hillman Library, библиотека универзиты, створена в року 1968, днесь мать понад 5 милионы томох.

## Одказы
* 
* 

## Референции

Катеґорія:Высокы школы США
Евергринскый штатный коледж

**Евергринскый штатный коледж**,  *The Evergreen State College* — експерименталный штатный коледж слободных умѣнь в Олимпии, в штатѣ Вашингтон.
## История
Коледж быв створеный рѣшѣньом влады штату *HB 596 (Chapter 47, Laws of 1967)* и од 24. януара 1968 достав свое днешне имя. В добѣ 1960–1970-х было створено веце такых коледжи, котры означовали за експерименталны, але з током часу они або заникли, або перешли на традичны методы едукации. Евергринскый штатный коледж в сучасности еден з немногых, котры зоставають вѣрны своему зачаточному напряму.

В истории коледжа ставали ся политичны шкандалы, котры негативно вплывали на его репутацию. Подля традиции штуденты самы выберають особу, котра повѣсть напутне слово дипломуючым абсолвентам коледжа при их промоции. В роках 1993 и 1999 такыма особами были выбраны засуджены на доживотя за забивство политичны меншиновы активисты. В року 2017 в коледжу взникли непорядкы на расовой основѣ. Резултатом е, же число охотных учити ся в коледжу падать, што веде ку ненаповнености буджета и вымушеному звекшѣню вартости наукы и додаточных коштох про штудентох. 

## Школне и додаточны поплаткы
В академичном року 2018–2019 школне про резиденты штата Вашингтон чинить $6&nbsp;800, про нерезиденты — $25&nbsp;000. Але окрем школного штудент платить учебны приручкы и книгы, убытованя и кост, транспорт ай персоналны потребы, так же цѣлково выйде рочно понад  $22&nbsp;326 про резиденты и понад $40&nbsp;842 про нерезиденты. Але штудент може достати финанчну помочь аж до вышкы 47%, зависимо од успѣшности. В академичном року 2016–2017 62% штудентох доставали даяку финанчну помочь.

## Штудийны програмы
Коледж не мать повинны програмы. Штудент сам собѣ выбере, якы предметы буде штудовати, выбраный предмет може быти выучованый од 3 до 9 мѣсяци а принесе штудентови до 16 пункты в припадѣ повного освоѣня. Про ступѣнь бакаларя мусить довъедна набрати 180 пунктох. Зависимо од выбраного предмета може мати до трьох выучуючых професорох. 

Окрем програм бакаларскых штудий коледж готовить на ступень *магистра екологии*, *магистра администрации*, а од року 2021 штартуе програма *магистер педагогикы*, котра е в стадии приготовлѣня, але уж мож ся на ню наперед голосити. Магистерскый ступень мож зыскати не одрываючи ся од роботы, в вечерных годинах. 

## Одказы
* 

## Референции

Катеґорія:Высокы школы США
Олимпия, Вашингтон

**Олимпия**,  *Olympia* — город на сѣверозападѣ США, административный центер штата Вашингтон.

## Полога
Лежить на южном березѣ залива Пюджет, около 100&nbsp;км на югозапад од Сиеттла, найвекшого города штата.

## История
Олимпия зачинала ся яко торговый пункт на граници америцкой територии,  а в року 1851 Конгрес США установив мытный округ залива Пюджет и ту было сѣдлиско мытного уряда. В року 1853 Конгрес створив *територию Вашингтон*, а первый губернатор вызначив Олимпию яко главный город територии. Назва *Олимпия* была  выбрана з той причины, же одси мож видѣти Олимпийскы горы. *Територия Вашингтон* достала статус штата в року1889, а Олимпия зостала главным городом. В роках 1949, 1965 и 2001 город утерпѣв шкоды од трясѣнь землѣ.

## Днешность
Олимпия вдякы Евергринскому коледжу стала ся културным центром артистичного живота и родиском розличных молодежных рухох. Ту регуларно держать розличны рочны свята и фестивалы. Популарный Фармерскый маркет, котрый отвореный над 150 дни в року, де продавають свою продукцию понад 100 мѣстны фармеры.

## Економика
Потравиновый промысел, спрацьованя дерева и метала.
Найвекша часть працовного обывательства занята в розличных административных организациях штата Вашингтон (около 20 тысяч особ) и локалной влады (около 10 тысяч особ). 

## Жерела и одказы
* Трёшников А.Ф. Географический энциклопедический словарь: Географические названия. /Гл. ред. А. Ф. Трёшников. — 2-е изд., доп. — М.: Сов. энциклопедия, 1989.— 592 с. 
* 
* 

## Референции

Катеґорія:Населены пункты США
Коледж слободных умѣнь

**Коледж слободных умѣнь**,  ***liberal arts college*** — выукова инштитуция, ориентована на общеобразовну выуку слободных умѣнь и наук повысше уровня середньой школы. 

## Характеристика програмы
Такы коледжѣ ся одличують од професионалных, шпециалных фаховых, техничных высшых школ тым, же суть намѣрены на розвой общых интелектуалных здатностей штудентох и освоѣня нима широкого общого знаня. 

Штудент такого коледжа мать обычайно вызначеный главный предмет, але доставать широкый спектер звязаных знань. Коледж слободных умѣнь е формов высшой школы, але тыж одличуе ся и од универзиты тым, же ся ту не веде выгледовна робота, лем чисто педагогична. Обычайно такый коледж давать своим абсолвентам ступень бакаларя умѣнь (ВА, Bachelor of Arts), а такы абсолвенты подля америцкой терминологии суть *undergraduates*, колиж абсолвенты универзит мають высшы ступнѣ и суть *graduates*.

## Росширѣня
Хоть первы коледжѣ появили ся в Европѣ, в сучасности такы инштитуции найвеце росширены в США, а тоты, што суть инде по свѣтѣ, утримують переважно характер, подобный америцкому. Треба зазначити, же суть еще иншы коледжѣ, котры суть частьов универзиты, ведуть окрем выукы и выгледованя, удѣлюють высшы академичны ступенѣ. В року 1882 в США быв 731 коледж, а з того 364 были общеобразовны коледжѣ слободных умѣнь, а 367 были универзитны (фахом 123 богословскы, 114 медицинскы, 81 математичны и природонаучны, 49 правничы).  

## Жерела и одказы
* **Ottův slovník naučný**. Illustrovaná encyklopaedie obecných vědomostí. Díl 5. Vyd. J. Otto. V Praze, 1892.
* 

## Референции

Катеґорія:Высокы школы
Слободны умѣня

**Слободны умѣня**, з  *liberalis ars* — термин, котрый походить з античного свѣта, де слободныма умѣнями поважовали предметы общого розвою интелекту штудента в протикладѣ зоз професионалныма або техничныма предметами, потребныма про фахову приготовку. Иншака назва: гуманитарны умѣня.

## Сѣм слободных умѣнь
Еще инша назва, **сѣм слободных умѣнь**, была в широком хоснованю в середновѣку. Не были то умѣня в сучасном вызнамѣ, але включали и основны наукы, котры еще ибыли лем во своем зачатку. Школны програмы дѣлили ся на два курзы, котры обнимали довъедна сѣм предметох.
;I. **Trivium** – три предметы:
#Grammatica – Граматика
#Retorica – Реторика
#Dialectica – Диалектика
;II. **Quadrivium** – четыри предметы:
#Astronomia – Астрономия
#Aritmetica – Аритметика
#Geometria – Геометрия
#Musica – Музика

## Сучасны програмы
В сучасном вызнамѣ понятя *слободны умѣня* обсягують литературу, языкы, филозофию, историю, математику и др. наукы.

## Жерела и одказы
* **Дзюба О.М**.: Сім вільних наук, сім вільних мистецтв. //Енциклопедія історії України : у 10 т. / Смолій В. и др. (ред.). Інститут історії України НАНУ. — К. : Наук. думка, 2003-2013.   Том 9.  С. 576.
* 

## Референции

Катеґорія:История образованя
Катеґорія:Уменя
Катеґорія:Середновік
Вашингтон (штат)

**Вашингтон**,  *Washington* — штат на западѣ США з административным центром Олимпия. Вошов до США яко сорок другый штат 11. новембра 1889.

## Полога
Штат на сѣверѣ граничить з канадсков провинциев Британска Колумбия, на югу — зоз штатом Орегон, на выходѣ — зоз штатом Айдахо, а на западѣ омывать го Тихый океан. Найвысша точка штата — активный стратовулкан Рейнир (4392&nbsp;м н. м.).

## Економика
Зачаточно осѣдлы ту колонисты занимали ся земледѣлством, лѣсным газдованьом и рыбарством Од року 1940 зачала ся урбанизация, активный рост обывательства и промысловой выробы. Од конця 1970-х и поднесь мож видѣти рост высокотехнологичного промысла (The Boeing Company, U.S. Navy, Microsoft Corporation, Amazon.com).

## Жерела и одказы
* **Трёшников А.Ф.** Географический энциклопедический словарь: Географические названия. /Гл. ред. А. Ф. Трёшников. — 2-е изд., доп. — М.: Сов. энциклопедия, 1989.— 592 с. 
* 

## Референции

Катеґорія:Штаты США
Вашингтон

**Вашингтон** найчастѣйше може быти:
* Вашингтон, штат США
* Вашингтон в округу Колумбия, главный город США 
* Джордж Вашингтон, первый президент США
Елейн Русинко

**Елейн Русинко**, *&nbsp;, Коулдейл, округ Скулкил, Пенсилвания, США — универзитна професорка и културна активистка русинского оброджѣня в США.

## Биография
;Штудии:В року 1971 достала ступень бакаларя на Мерилендской универзитѣ, а в року 1976 — ступень доктора филозофии Ph.D. на Бравновой универзитѣ в Провиденс, Род Айленд.
;Карьера:
* 1977–1980 сполупрацовничка Заграничной службы Информачной агенции США во Вашингтону Помочна професорка русского языка и литературы на Бакнеллской универзитѣ, Луисбург, Пенсилвания.
* 1980–2018 позарядова професорка русского языка и литературы на Мерилендской универзитѣ округа Балтимор.
* 2018 пензионовала.
;Родина:Елейн Русинко походить з родины Василя Русинка и Анастасии Гавронски, емигрантох з Карпатского региона. 14. юла 1980 створила родину зоз Стюартом Ротенбергом. Дѣти: Бенджамин Самуел Ротенберг, Юлия Анна Ротенберг.

## Роботы русинской тематикы
Елейн Русинко в штудиях русинской литературы выуживать постколониалну теорию. Проанализовала творчость Александра Духновича, переклала по англицкы *Добродѣтель превысшает богатство* (*Virtue Is More Important Than Riches, 1994*) и творчость Григория Тарковича (1996). Русинску литературу XVIII.–XX. стороча розобрала в монографии *Straddling Borders: Subcarpatian Rusyn Literature in Post-Colonial Perspective* (2003).

## Жерела и одказы
* **Павло Роберт Маґочій**: Русинко Елейн (Risinko Elaine) //Енциклопедія історії та культури карпатських русинів. Укладачі Маґочій П.Р., Поп І. — Ужгород: Вид-во В.Падяка, 2010. — 856 c.+ХХХІІ с.  
* 
* 

## Референции

Катеґорія:Русиньскы педаґоґы
Катеґорія:Филологы
Катеґорія:Русиньскы Америчане
Бравнова универзита

**Бравнова универзита**, ***Brown University*** або просто ***Brown***  — приватна универзита в Провиденс, Род Айленд.

Бравнова универзита, закладена в року 1764 яко *Коледж Род Айленда и плантаций в Провиденсу*, е сема найстарша высока школа в Споеных штатах и една зоз девятьох колониалных универзит, котры екзистовали на територии будучых США еще до взнику той державы. Една з восьмох елитных универзит США, што суть познаты як Давна Восѣмка або Блющова лига.

## Назва универзиты
Днешня назва универзиты походить од ей закладательох, родины Бравн: Николаса Бравна, его сына Николаса Бравна мл., Джона, Йозефа и Мозеса Бравнох. 8. септембра 1803 справча Корпорация коледжа официално рѣшила, же особа, котра пожертвуе на коледж $5&nbsp;000 буде мати право дати назву высшой школѣ. 6. септембра 1804 Николас Бравн мл. даровав коледжу потребну суму и одтогды на его честь надале коледж называть ся Бравнова универзита.

## Нобеловы лавреаты
Зоз Бравновов универзитов по рок 2016 звязаны семеро Нобеловы лавреаты. 

## Вступ до универзиты
В США не екзистуе едина система вступу. Векшина высшых школ, меджи нима и Бравнова универзита, мать свои властны критерии. В найвецей престижных америцкых высокых школах число приятых е ниже як 10% од подавшых жадость. До той категории належить и Бравнова универзита, де од року 2015 тот процент стабилно ся знижать, а в року 2019 досяг 6,6%, а на найпопуларнѣйшый фах медика — 2,9%, з чим ся Бравнова универзита умѣстила на пяту позицию в США.

## Интересны факты
* Меджи абсолвентами Бравновой универзиты на рок 2014 были восьмеро милиардарѣ.
* Од року 1991 на универзитѣ выучуе политологию професор Сергей Хрущов, сын Никиты Хрущова, совѣтского найвысшого штатника з рокох 1953–1964.
* Абсолвентом Бравновой универзиты быв Джон Ф. Кеннеди мл., сын президента США Джона Ф. Кеннеди з рокох 1961–1963. 

## Жерела и одказы
* **Walter C. Bronson** (1914). The History of Brown University, 1764–1914. Providence.
* 
* 

## Референции

Катеґорія:Высокы школы США
Катеґорія:Колониалны коледжѣ
Катеґорія:Блющова лига
Колониалны коледжѣ

**Колониалны коледжѣ** —девять инштитуций высшого образованя в тринадцятьох америцкых колониях в добѣ до взнику США.

## Референции
Ad maiorem Dei gloriam

***Ad maiorem Dei gloriam*** — латинске мотто Товаришства Исусового (йезуитох). Поуживать ся тыж во формѣ **A. M. D. G.**, котра куртанка часто ся находить на церковных будовах, на основах крестох и в подобных припадах, де не мож умѣстити цѣлый текст.

;Вызнам:Ку векшой славѣ Божой.
;Иншый вариант:***Omnia ad maiorem Dei gloriam***, куртанка **O. A. M. D. G.** *Вшитко ку векшой славѣ Божой.
*

## Референции

Катеґорія:Латинскы слова и фразы
Нижня Шебастова

**Нижня Шебастова**, Nižná Šebastová  — бывше село, днесь катастрална часть Пряшова. Лежить в сѣверовыходной части мѣста одкы ся иде до Свидника.

Обывательство — около 3&nbsp;000 особ.

Нижня Шебастова мать властну желѣзничну заставку Prešov – Nižná Šebastová.

В словнику Елека Фейньеша (1851) упомянута яко словацке село о едну милю оддалене од Пряшова з 941 обывательом католицкой вѣры, 10 — евангелицкой и 10 — юдейской.

## Памяткы
* Костел Найсвятѣйшого Имени Исус и Мария, 1634

## Жерела и одказы
* **Fényes Elek**: Magyarország geographiai szótára, mellyben minden város, falu és puszta, betürendben körülményesen leiratik. Pest: Fényes Elek. 1851. 

## Референции

Катеґорія:Заниклы села Словеньска
III. стороча

## Вызнамны подѣи

## Вынаходы и новоты

## Жерела и одказы

## Референции
Хлор

**Хлор**, хемічный сімбол Cl, (лат. Chlorum) — хемічный елемент з протоновым чіслом 17, котрый належыть до 7-ой ґрупы періодічной сістемы елементів. Проста субстанція хлору — Cl2 — ґаз.

Катеґорія:Хемічны елементы
Катеґорія:Неметалы
Марко Крижевскый

**Святый Марко Крижевскый**,  *Marko Križevčanin*,  *Kőrösi Márk*,  *Marcus Crisinus* (*&nbsp;1589, Крижевцѣ, Кральовство Хорватия, Австрийска империя – †&nbsp;,  Кошицѣ, Мадярске кральовство) — быв римокатолицкый священик, естергомскый каноник, професор теологии, мисионер, наймолодшый з трьох кошицкых мученикох, въедно з Мелихаром Гродецкым и Штефаном Понграцом.

## Биография
Призвиско родительох не познате, але была то добрѣ ситуована родина, сам Марко Крижевскый найчастѣйше ся подписовав *Marcus Crisinus*, а его прибране имя указуе на мѣсто роджѣня — горватскы Крижевцѣ.
### Школы
По зачаточной науцѣ в Крижевцях учив ся филозофию на йезуитской гимназии в Грацу, де его учительом быв Петер Пазмань, будучый архиепископ и кардинал. Яко магистер филозофии од 1. септембра 1611 быв посланый на теологичну науку до Рима в йезуитскый папскый *Collegium Germanicum et Hungaricum* одкы вернув ся 15. децембра 1615 дому уже як высвяченый поп.
### Священицтво
По еднорочой повинной священничой службѣ дома, достав позваня од Петра Пазманя до Трнавы, де од 1. децембра 1616 занимать уряд ректора трнавской семинарии, од року 1618 каноник  естергомской архидиецезии  и архидиакон комаромского округа, а тыж справця опатства в Красной (Кошицях). В Трнавѣ спознав ся зоз Штефаном Понграцом и Мелихаром Гродецкым, йезуитами, котры были там посланы з мисиов умоцнѣня католицтва. 
### Мучеництво
Марко Крижевскый утримовав тѣсны контакты з йезуитами, и их успѣшна мисия мерзила протестантох. 5. септембра 1619 калвинскы озброены повсталцѣ зарвали ся до Кошиць и пробовали заставити трьох товаришох перейти на калвинство. По двох днях мучѣня, коли не хотѣли ся зречи своей вѣры, кошицкы мученици 7. септембра 1619 были забиты.
## См. тыж
* Кошицкы мученици
* Штефан Понграц
* Мелихар Гродецкый

## Жерела и одказы
* 
* 
* 

## Референции

Катеґорія:Христианскы святы
Катеґорія:Мисионеры
Штефан Понграц

**Святый Штефан Понграц SJ**,  *Štefan Pongrác*,  *Pongrácz István*,  *Pongrácz de Szentmiklós et Óvár* (*&nbsp;1582, Олвинц, Княжество Ардял – †&nbsp;,  Кошицѣ, Мадярске кральовство) — быв йезуит священик, мисионер, еден з трьох кошицкых мученикох, въедно з Мелихаром Гродецкым и Марком Крижевскым.

## Биографичны даты
Штефан Понграц родив ся в року 1582. Походив з давного ардялского шляхетного рода Pongrácz de Szentmiklós et Óvár, якый записав ся до мадярской истории еще з XIII. стороча. Учив ся в йезуитском коледжу в Коложварѣ. В року 1602 наперек воли цѣлой фамилии вступив до Товаришства Исусового. Новициат одбывав в Брнѣ, де въедно з ним быв Мелихар Гродецкый.  Быв посланый з мисиов до Гуменного, пак, як зачав грозити приход протестантского войска, быв одосланый до Кошиць, де его товаришами стали ся Марко Крижевскый и Мелихар Гродецкый.

## Мучеництво
5. септембра 1619 Кошицѣ были добыты гайдуками Габора Бетлена и Дьердя Ракоция, и вшиткы трое католицкы священици были арештованы и мучены. Хотѣли од них, жебы переступили на калвинску вѣру. Коли того не домогли ся, ани грошей не было што з них выдерти, страшно их мучили. Штефана Понграца розобрали, привязали на геренду, калѣчили саблями и пекли факлями. Наконець вергли го до смѣтьовой ямы. Еще цѣлый день конав, а чути было его стоны.

## См. тыж
* Кошицкы мученици
* Марко Крижевскый
* Мелихар Гродецкый

## Жерела и одказы
* 
* 

## Референции

Катеґорія:Христианскы святы
Катеґорія:Мисионеры
Брно

**Брно**,   *Brno*,  *Brünn*  — город в Чехии, в историчном регионѣ Морава. Административный центер Югоморавского края. Транспортный узел. Великый промысловый, торговый, научный и културный центер державы. Брно — другый найвекшый город Чехии по Празѣ.

## История
Перва упоминка, датована роком 1091, найдена в чешской хроницѣ *Chronica Boëmorum* од Козмы Пражского.

Комунита зачала ся розвивати вдякы нѣмецкой колонизации од XIII. стороча, права самосправного города мать од року 1243. До Другой свѣтовой войны в зложѣню обывательства переважали Нѣмцѣ.

## Промысел
Машинарство (выроба турбин, тракторох и обробных стройох, хемичного обладунку и др.); вовняный, хемичный,  потравиновый, мебльовый промысел, полиграфия, продукция ставебных материалох. Брненска Збройовка прославила ся на свѣт зоз своим легкым машингвером *ZB*, котрый позднѣйше зачали выробляти в Енфилду на околици Лондона под значков *Bren*, створенов од Брно – Енфилд.

## Наука
Филиалка Чешской Академии Наук. Универзита, основана в XI. сторочу, нынѣ 
Масарикова Универзита.

## Памяткы, атракции
Архитектурны памяткы XIII.–XVIII. стороча. Замок Шпилберк, XIII.; фонтаны XVIII. стороча. Каждорочны меджинародны промысловы торгы.

## Жерела и одказы
* **Трёшников А.Ф.** Географический энциклопедический словарь: Географические названия. /Гл. ред. А. Ф. Трёшников. — 2-е изд., доп. — М.: Сов. энциклопедия, 1989.— 592 с.  
* 
## Референции

Катеґорія:Населены пункты Чехии
Естергом

**Естергом**,  *Esztergom*,  *Gran*,  *Ostrihom*,  *Strigonium* — город в жупѣ Комаром– Естергом, пристав на правом березѣ Дуная. Од року 2022 надѣленый статусом города з правами жупы.

## Полога
Город лежить на граници зо Словакиев, о 40&nbsp;км высше по Дунаю од Будапешта.

## История
Естергом быв первым главным городом Мадярского кральовства од его зачатку аж до середины XIII. стороча.

Ту была резиденция кральовской династии Арпадовцьох. Ту в року року 1000 быв корунованый первый мадярскый краль Штефан І. Святый (1000-1038), зачинатель 300-рочной династии Арпадовцьох. Ту была в року 1001 створена перва и найстарша римокатолицка диецезия, позднѣйше  Естергомска архидиецезия, резиденция римокатолицкого кардинала (днесь Естергом-Будапештска архидиецезия). На горѣ над берегом Дуная стоить найвекша в Мадярщинѣ катедрала, збудована в роках 1822–1860 на мѣстѣ оригиналной катедралы Св. Штефана (1010).

В року 1895 быв споеный мостом через Дунай зоз словацкым Штуровом, котрый мост в року 1944 быв розбитый одходячыма гитлеровцями, а наново выставленый аж в року 2001.

## Промысел
В Естергомѣ продукують малы авта (Suzuki), електронику, оптику. Ту на конци 1930-х рокох створив фабрику на выробу малых летадел и працовав як авиаконштруктер Ернев Рубик ст. (1910–1997), его имя несе естергомске летиско.

В сучасности в Естергомѣ фунгуе промысловый парк з участьов около 50 фирем, де мають роботу понад 20 тысяч працуючых з околицѣ города и зоз Словакии. Найвекшым инвестором зоставать  *Suzuki*, де заняты 6500 працуючых, в том числѣ 2500 зоз Словакии.

## Жерела и одказы
* **Трёшников А.Ф.** Географический энциклопедический словарь: Географические названия. /Гл. ред. А. Ф. Трёшников. — 2-е изд., доп. — М.: Сов. энциклопедия, 1989.— 592 с.  
* 
* 
## Референции

Катеґорія:Населены пункты Мадярьска